Beatbox Concerts & VEGA præsenterer
Det engelske stjerneskud Jessie Ware kommer til Danmark

*I dag udkommer den engelske sangerinde Jessie Wares debutalbum, der allerede er blevet taget imod med kyshånd i hjemlandet. Nu kan danske publikummer se frem mod efteråret, hvor soulpop-stjernefrøet spiller i Lille VEGA mandag den 29. oktober.*

**Stærk debut**

Med sit debutalbum *Devotion*, som bl.a. indeholder hittet ”[Running](http://www.youtube.com/watch?v=kvlFWmvgeVI)”,har Brixton-pigen Jessie Ware for alvor sparket gang i karrieren. *Devotion* udkommer i dag, mandag den 27. august, og er ankommet til et væld af flotte anmeldelser i England, ligesom det er strøget direkte ind på femtepladsen på den engelske album-hitliste.

På *Devotion* kombinerer sangerinden ultramoderne downtempo R&B og britisk electronica med den melodrama, vi kender fra klassiske sangstjerner som Sade og Whitney Houston. Albummet består af 11 tilbagelænede, soul-fulde popsange og har allerede høstet flere flotte anmeldelser.

Den engelske avis The Guardian giver fx *Devotion* fem ud af seks stjerner og pointerer, at det sofistikerede og sensuelle album sagtens kunne være endt som endnu en fodnote i popmusikkens historie. Men at Jessie Wares klasse kombineret med sangerindens fortid i dance-musikken, gør det til noget helt særligt. Læs hele anmeldelsen [HER](http://www.guardian.co.uk/music/2012/aug/16/jessie-ware-devotion-review).

**En popstjerne er født**

Jessie Ware er godt på vej til at opnå status som en vaskeægte popstjerne, da hun med soul-fuld melankoli i sin stemme samt elegant og ubesværet sangskrivning varsler en ny æra for genren.

Udsigten til livet som stjerne har dog ikke altid stået klar for Ware, der en overgang helt havde opgivet sin drøm om en karriere i musikbranchen. Sangerinden har åbent og ærligt berettet om de hjerteskærende konsekvenser af ikke at jagte sin største drøm.

Alt ændredes for Jessie Ware, da hun modtog et opkald fra sin gamle ven Jack Penate, som bad hende synge backingvokal for ham til en livesession på BBC. Dette blev anledningen til, at Jessie Ware fandt tilbage til musikken. Sangerinden sang i en årrække dance- og dubstep og har arbejdet sammen med flere prominente producere som fx SBTRKT og Sampha.

I marts 2012 faldt det hele på plads for Jessie Ware, der for første gang optrådte med sin egen musik. Det vil hun også gøre i Lille VEGA den 29. oktober, hvor publikummer vil kunne nyde en aften i selskab med en kunstner, som er på vej mod stjernestatus.

**Fakta om koncerten**

Jessie Ware (UK)

Mandag den 29. oktober kl. 20.00

Lille VEGA – Enghavevej 40, 1674 Kbh. V

Entré: 130 kr. + gebyr

Forsalg fra fredag 31. august via VEGAs hjemmeside og Billetlugen.dk

Læs mere og køb billet til koncerten.

*For yderligere informationer kontakt venligst*

Cecilie Maria Nielsen

Kommunikationsmedarbejder, VEGA

cmn@live.dk - 3326 0953